Diari Oficial de la Generalitat Valenciana


Sumari del DOGV 8974, del 14-12-2020 (2020/10978)

ACORD de 4 de desembre de 2020, del Consell, de declaració de l'ocupació urgent de béns i drets per al projecte de l'Ajuntament d'Orihuela, d'ampliació de l'Institut d'Educació Secundària Thader.
---------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8974

Data del DOGV
:   14-12-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/10997


Data del document
:   04-12-2020

Organisme emissor
:   Presidència de la Generalitat

Tipus de document
:   Acord

ACORD de 4 de desembre de 2020, del Consell, de declaració de l'ocupació urgent de béns i drets per al projecte de l'Ajuntament d'Orihuela, d'ampliació de l'Institut d'Educació Secundària Thader. [2020/10417]  
Antecedents de fet  
Primer. L'Ajuntament d'Orihuela, per la Resolució de data 16 de juliol de 2020, de la Regidoria Delegada de Contractació, segons consta en el certificat de la Secretaria de data 16 de setembre de 2020, va aprovar definitivament el projecte anomenat «Demolició parcial, projecte bàsic i d'execució ampliació de l'IES Thader Orihuela Alacant». Consta la notificació del projecte d'obres aprovat al titular dels terrenys afectats, d'acord amb el certificat de la Secretaria de data 30 d'octubre de 2020.  
Consta l'aprovació inicial, per acord del Ple de l'Ajuntament d'Orihuela, de data 25 de juny de 2020, del projecte d'expropiació a fi d'executar les obres d'ampliació de l'IES Thader, i el sotmetiment a informació pública en el Butlletí Oficial de la Província d'Alacant número 139, de 24 de juliol de 2020; en el Diari Oficial de la Generalitat Valenciana número 8871, de data 31 de juliol de 2020; en un anunci en el tauler d'edictes de l'Ajuntament d'Orihuela, i en el diari Información de 8 de juliol de 2020.  
Es van presentar al·legacions per la mercantil Mula y Tarancón Inmuebles, SL, les quals van ser resoltes per acord del Ple de l'Ajuntament d'Orihuela de data 30 de juliol de 2020.  
Així mateix, consta acreditada l'aprovació definitiva del projecte d'expropiació de referència per acord del Ple, de 30 de juliol de 2020.  
  
Segon. Consta la formalització de l'acta de replantejament del projecte on consta la viabilitat d'aquest en els terrenys per a expropiar.  
Tercer. La relació concreta i individualitzada dels béns i drets objecte d'expropiació va ser aprovada inicialment mitjançant un acord del Ple de l'Ajuntament d'Orihuela, de data 30 de juliol de 2020, i va ser sotmesa a informació pública durant el termini legalment establit a través d'un anunci publicat en el Diari Oficial de la Generalitat Valenciana número 8889, de 24 d'agost de 2020; en el Butlletí Oficial de la Província d'Alacant número 155, de 17 d'agost de 2020; en el tauler d'anuncis de l'Ajuntament d'Orihuela, i en el diari Información de 16 d'octubre de 2020. Així mateix, es va dur a terme la notificació individualitzada a la persona interessada en el procediment d'expropiació forçosa.  
  
Consta acreditada en l'expedient la presentació d'al·legacions per part de la mercantil Mula i Tarancón Immobles, SL, que van ser resoltes per acord del Ple de l'Ajuntament d'Orihuela, en data 24 de setembre de 2020.  
Quart. Per acord del Ple de l'Ajuntament d'Orihuela, de data 24 de setembre de 2020, es va aprovar definitivament la relació de béns i drets afectats per l'expropiació forçosa per a l'execució de l'esmentat projecte d'obres.  
Cinqué. La sol·licitud d'ocupació urgent dels béns i drets afectats per l'expropiació es va formular en l'acord del Ple de l'Ajuntament d'Orihuela, de 30 de juliol de 2020, i completada en l'esmena aprovada per acord del Ple de l'Ajuntament, de 29 d'octubre de 2020, de conformitat amb l'informe de l'arquitecta municipal, de data 20 d'octubre de 2020.  
A la vista de l'informe esmentat, en el punt primer de l'acord del Ple de l'Ajuntament d'Orihuela, de data 29 d'octubre de 2020, es justifica el procediment d'ocupació urgent amb vista a la protecció de la seguretat i salut de les persones, ateses les circumstàncies excepcionals que estan succeint en l'actualitat, sobre la base de dos motius, que fan imprescindible l'execució d'obres d'ampliació i millora, ja que s'està posant en greu risc l'alumnat, el professorat i qualsevol persona usuària del centre, i literalment, se sintetitzen en els següents:  
  
«1. La necessitat de dotar amb caràcter urgent noves aules i dependències en l'IES Thader a fi de poder complir adequadament les mesures de distanciament social obligatòries per la pandèmia del Covid-19, de tal forma que els 564 alumnes del centre, i el professorat tinguen garantides les condicions sanitàries mínimes que facen efectiva la protecció de la seua salut i seguretat.  
2. És indispensable procedir de manera urgent a l'execució de les obres d'ampliació de l'IES Thader, sense poder esperar a la tramitació del procediment ordinari d'expropiació, a fi de construir immediatament una escala d'evacuació en la testera nord, que garantisca les distàncies màximes des de qualsevol punt a dos recorreguts d'evacuació. El centre incompleix les normes DB-SI 3 (seguretat en cas d'incendi) del Codi tècnic de l'edificació (normativa estatal de compliment obligatori). D'altra banda, també s'incompleix el que es prescriu en el DB-SUA1 (apartat 4.3, seguretat d'ús) en l'escala d'accés principal al centre. La reforma contempla la seua substitució amb una rampa de quatre trams de 6 % de pendent (tal com indica la llei) i que connectaria el carrer amb el nivell de la planta baixa de l'edifici. En cas d'haver de procedir a una evacuació urgent del centre, tal com recorda l'informe de l'arquitecta municipal, podríem trobar-nos amb una situació dramàtica, ja que en aquest moment s'estan incomplint dues normes de seguretat de compliment obligatori, la qual cosa podria tindre conseqüències nefastes, tant en l'àmbit personal com jurídic. La pàgina 6 de la memòria del projecte tècnic de les obres redactat per la mercantil US Built, SLP (i aprovat per la Resolució de la Regidoria Delegada de Contractació de data 16.07.2020) descriu una de les seues actuacions com la següent:  
  
La proposta inclou igualment una escala i eixida d'evacuació annexa a la testera nord de l'edifici per a complir la normativa de seguretat contra incendis, concretament al que s'estableix en l'apartat 3 del DB-SI 3 del Codi tècnic d'edificació. D'aquesta manera complim la distància màxima d'evacuació des de l'aula de música (planta primera) fins a arribar a algun punt des del qual hi haja almenys dos recorreguts alternatius d'evacuació. Per tant, s'executarà una escala, metàl·lica, amb la fonamentació corresponent per a garantir l'evacuació alternativa.  
  
Les raons que justifiquen la declaració d'urgent ocupació es dirigeixen a garantir la seguretat dels alumnes, professorat i comunitat educativa del centre, de tal manera que disposen de les mesures de protecció contra incendis que actualment marca la normativa aplicable. És indispensable i urgent esmenar les deficiències estructurals que no permeten un adequat compliment de la normativa de prevenció d'incendis. D'altra banda, l'ampliació de les aules que suposarà la construcció de l'ampliació d'IES Thader, permetrà complir les ràtios de seguretat que preveu la normativa sanitària anti Covid-19, i reforçar així la seguretat sanitària de la comunitat educativa. En les condicions de massificació actual del centre no és possible, en atenció al nombre d'alumnes, complir adequadament la normativa de la Conselleria de Sanitat i la Conselleria d'Educació sobre Covid-19».  
  
Sisé. En l'expedient administratiu consta, a més, la retenció de crèdit, d'acord amb el que s'estableix en l'article 52 de la Llei de 16 de desembre de 1954 sobre expropiació forçosa.  
  
Fonaments de dret  
I. L'Ajuntament d'Orihuela té capacitat jurídica per a acordar l'expropiació de béns afectats a una finalitat d'utilitat pública o interés social, de conformitat amb l'article 2.1 de la Llei de 16 de desembre de 1954 sobre expropiació forçosa, en relació amb l'article 4 de la Llei 7/1985, de 2 d'abril, reguladora de les bases del règim local.  
  
II. L'article 94 del text refós de les disposicions legals vigents en matèria de règim local, aprovat pel Reial decret legislatiu 781/1986, de 18 d'abril, disposa que «les obres compreses en els plans d'obres i serveis locals, inclosos els plans provincials de cooperació, comportaran la declaració d'utilitat pública i la necessitat d'ocupació dels terrenys i edificis en aquests compresos a l'efecte de l'expropiació forçosa».  
  
En aquest mateix sentit, d'acord amb l'article 17 de la Llei sobre expropiació forçosa, quan el projecte d'obres i serveis comprenga la descripció material detallada dels béns i drets que siguen estrictament necessaris per al fi de l'expropiació, la necessitat d'ocupació s'entendrà implícita en l'aprovació del projecte.  
III. L'article 52 de la Llei sobre expropiació forçosa i concordants del seu Reglament preveuen la possibilitat de declarar, excepcionalment, l'ocupació urgent dels béns afectats per l'expropiació a què done lloc la realització d'una obra o finalitat determinada, amb les conseqüències que s'hi estableixen.  
IV. La declaració d'urgent ocupació, que segons l'article 56 del Reglament de la Llei sobre expropiació forçosa ha d'estar degudament motivada, està justificada en l'antecedent de fet cinqué.  
V. La competència per a formular l'esmentada declaració correspon al Consell, d'acord amb els articles 29 i 50 de l'Estatut d'Autonomia de la Comunitat Valenciana, en relació amb l'article 21 i la disposició final segona de la Llei 5/1983, de 30 de desembre, del Consell.  
  
VI. L'acord en què es declare l'ocupació urgent dels béns afectats s'haurà de publicar en el Diari Oficial de la Generalitat Valenciana, a l'efecte de l'article 56.2 del Reglament de la Llei sobre expropiació forçosa, perquè les persones interessades, una vegada publicada la relació i fins al moment de l'alçament de l'acta prèvia, puguen formular per escrit davant la corporació local expropiant, al·legacions únicament a l'efecte d'esmenar els possibles errors que s'hagueren pogut produir en fer la relació dels béns afectats per la urgent ocupació.  
  
En aquest expedient s'han complit totes les prescripcions contingudes en les disposicions abans esmentades, i el procediment s'ha tramitat d'acord amb la legislació vigent en la matèria.  
Per tot això, i d'acord amb els articles 29 i 50 de l'Estatut d'Autonomia de la Comunitat Valenciana, en relació amb l'article 21 i la disposició final segona de la Llei 5/1983, de 30 de desembre, del Consell, i a proposta del president de la Generalitat, d'acord amb les competències que té en matèria d'administració local, de conformitat amb l'article 2 del Decret 5/2019, de 16 de juny, del president de la Generalitat, pel qual determina el nombre i la denominació de les conselleries, i les seues atribucions, el Consell, en la reunió de 4 de desembre de 2020,  
  
  
ACORDA  
  
Declarar l'ocupació urgent dels béns i drets que a continuació es detallen, afectats per l'expedient expropiatori instruït per l'Ajuntament d'Orihuela, per a l'execució del projecte d'obra d'ampliació de l'Institut d'Educació Secundària Thader.  
  
Relació de béns afectats  
Titular registral: Mula & Tarancón Inmuebles, SLU. Titular del ple domini del 100 %, per títol d'agrupació i compravenda.  
Finca registral: 143.575, inscrita en el tom 2359, llibre 1900, foli 60 del Registre de la Propietat núm. 1 d'Orihuela.  
Límits de la superfície objecte d'expropiació: nord, assarb dels Cavallers; sud i oest, finca matriu de la qual procedeix, i est, equipament docent segons el Pla parcial del PAU-12B, actual finca cadastral 03099A04700186.  
Referència cadastral: 05051W859520874050RM  
Localització: polígon 47, parcel·la 187 Camí de Beniel, 03756 Orihuela.  
Classe: rústic.  
Ús cadastral principal: agrari.  
Classificació/qualificació urbanística: sòl urbanitzable programat i ordenat detalladament, inclòs en la parcel·la de xarxa primària reserva dotacional «ED» (educatiu cultural) del Pla parcial PAU-12B (aprovat per Resolució, de data 15.03.2011, del conseller de Medi Ambient, Aigua, Urbanisme i Habitatge / BOPA 93, 18.05.2011).  
  
Superfície registral: 14.572 m²  
Superfície cadastral: 11.775 m²  
Superfície objecte d'expropiació: 76,40 m²  
  
Contra aquest acord, que posa fi a la via administrativa, les persones interessades, per ostentar la titularitat de béns i drets en el procediment d'expropiació forçosa, podran interposar els recursos següents:  
1. Directament, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la notificació o publicació, si és el cas, d'aquest acord en el Diari Oficial de la Generalitat Valenciana, de conformitat amb el que disposen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.  
2. Potestativament, recurs de reposició davant del mateix òrgan que ha dictat l'acte, en el termini d'un mes comptat a partir de l'endemà de la notificació o publicació, si és el cas, d'aquest acord en el Diari Oficial de la Generalitat Valenciana, de conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, tenint en compte que no és possible simultaniejar el recurs contenciós administratiu i el potestatiu de reposició.  
En el cas de l'administració local promotora del procediment, a l'empara del que estableix l'article 44 de la Llei 29/1998, de 13 de juliol, reguladora de la jurisdicció contenciosa administrativa, no pot interposar-se recurs en via administrativa. No obstant això, amb caràcter previ a la interposició del recurs contenciós administratiu, i en el termini de dos mesos comptats des de l'endemà de la notificació o publicació, si escau, d'aquest acord en el Diari Oficial de la Generalitat Valenciana, podrà formular requeriment raonat perquè s'anul·le o es revoque l'acord, tenint en compte que això no incideix en l'executivitat d'aquest, ni interromp els terminis amb vista a la seua fermesa, per no ser substitutiu del règim de recursos en via administrativa.  
Tot això sense perjuí que les persones interessades puguen fer ús de qualsevol altra via que estimen oportuna.  
  
València, 4 de desembre de 2020  
  
La consellera secretària,  
MÓNICA OLTRA JARQUE